Nikolaj Villumsen (EL), 2011-12-15:
Danmark overtager EU-formandskabet i en periode, hvor den altoverskyggende dagsorden er den økonomiske krise og særlig den krise, som euroen befinder sig i.
Danmark er heldig, den danske befolkning har to gange afvist at være med i euroen.
Det betyder, at vi har flere redskaber i den økonomiske værktøjskasse, der kan hjælpe Danmark til at komme ud af krisen.
Folketingsvalget handlede jo i høj grad om, hvilken økonomisk vej Danmark skal vælge for at komme ud af krisen.
Her valgte befolkningen, at vi skal investere os ud af krisen, skabe arbejdspladser til de arbejdsløse med udgangspunkt i en ambitiøs grøn dagsorden.
Den danske befolkning valgte en socialdemokratisk ledet regering, et valg, som jeg personligt er stolt over og glad for at danskerne har truffet.
Det giver håb for de titusinder af arbejdsløse, der desperat står og mangler arbejde og har det svært med at få den lille families økonomi til at hænge sammen.
Modsat den nedskæringspolitik, som både den tidligere regering sammen med Dansk Folkeparti førte, og som de borgerlige meningsfæller fører ude i Europa, har vi jo set historisk, at en socialdemokratisk kriseløsningspolitik kan få lande ud af kriser.
Det var læren af depressionen i 1930'erne, og det så vi senest i 1990'erne, da Nyrup og Lykketoft tog over efter mange års borgerligt styre og med offentlige investeringer skabte titusinder af arbejdspladser og viste, at Danmark kan gøre en forskel.
Danmark blev førende på vindkraftområdet på grund af en ambitiøs offentlig investeringspolitik i grøn energi.
Danmark viste, at vi ikke bare var et lille overflødigt land, men et land, der kan gå foran og sætte en dagsorden.
Det er der brug for at gøre igen.
Regeringerne i Europa tøvede ikke, da finanskrisen ramte bankerne.
Milliarder af kroner, milliarder af euro blev kastet ind i de banker og til de spekulanter, der har skabt krisen.
Skatteborgernes penge blev ødslet bort for at redde den kasinoøkonomi, der stadig ikke er kommet på fode igen.
Det skyldes, at pengemændene har jokket i spinaten.
Og det skal de ikke have 3.000 milliarder for i EU's nye stabilitetsfond, nej, de skal have en lærestreg for det, de har gjort.
Der er brug for at rulle finansdrengenes indflydelse tilbage; der er ikke brug for at rulle demokratiet tilbage, som er det, EU gør med den tyske kansler i spidsen lige nu.
Derfor er der mere end nogen sinde brug for, at Danmark viser en anden vej.
Der er brug for, at den socialdemokratiske regering bruger den opbakning, den danske befolkning har givet til, at vi skal investere os ud af krisen, skabe arbejdspladser, skabe velfærd, og ikke brug for, at vi forpligter os til at skære ned, til at føre en borgerlig politik, som er det, der står i den nye europagt.
Siger vi fra, vil det være en håndsrækning til den europæiske fagbevægelse, der er imod europagten, det vil være en håndsrækning til de 23 millioner arbejdsløse, der er i EU lige nu, og det vil være en anden politik, som danskerne kunne være stolte af.
Samtidig ville det være en lærestreg til de banker og til de spekulanter, der på grådigste vis har skaltet og valtet med pengene og bragt os ud i denne forfærdelige krise.
Derfor fremsætter Enhedslisten et forslag til vedtagelse, der lyder som følger:
Forslag til vedtagelse